Source: http://www.csmoradea.ro/events/lnbm-201718-etapa-3/
Timestamp: 2018-01-24 09:21:43+00:00

Document:
www.csmoradea.ro | LNBM 2017/18 – Etapa 3
CSM CSU Oradea a obținut cea de-a 2-a victorie în ediția 2017/18 a Ligii Naționale de baschet masculin. Roș-albaștrii au depășit Politehnica Iași, scor 101-67, într-un meci contând pentru etapa a 3-a din sezonul regulat. Partida s-a desfășurat la Arena Antonio Alexe și a fost transmisă în direct la DigiSport 4.
Cvintetul de start a fost alcătuit din Trotter, Pasalic, Nicolescu, Milosevic și Țîbîrnă. Partida a demarat cu un parțial de 17-2, alimentat de reușitele lui Trotter de la distanță și semidistanță. Nicolescu a comis două greșeli personale, fiind înlocuit de Ionescu la postul autohtonului U23. Ieșenii au replicat spre finalul secvenței inaugurale, reușind să se apropie la 25-18, scor înregistrat la prima pauză.
Jocul echipei antrenate de Cristian Achim a fost realmente entuziasmant pe tot parcursul celui de-al 2-lea sfert. Leii Roșii au oferit multe faze de joc spectaculoase, acțiunile în viteză și de mare rafinament tehnic fiind generoase. Circulația mingii a fost impresionantă, iar la jumătatea partidei procentajul CSM-ului era de 80% la aruncările de două puncte (16/20) și 63% la cele de trei puncte (7/11). Scorul la pauză era de 56-28.
Jocul ofensiv al bihorenilor a fost în continuare productiv și generos pentru public. Baschetul oferit de CSM a fost unul ritmat, cu o bună circulație a mingii, iar Nemanja Milosevic și Obie Trotter au fost cei mai prezenți la finalizare. Diferența a continuat să crească, scorul la intrarea în secvența decisivă fiind de 82-40.
Pe parcursul secvenței decisive s-a consemnat debutul lui Mihai Gavrilă și Darius Meluț. Ambii au transformat de la mare distanță, reușita celui din urmă ducând zestrea CSM-ului la peste 100 puncte marcate. De asemenea, Peda Stamenkovic a ieșit la rampă la finalizare, Arturas Valeika și Bobe Nicolescu având contribuții în acest sens.
Nemanja Milosevic a totalizat 28 puncte, 2 recuperări, 2 pase decisive, 2 intercepții și un capac. Obie Trotter a adăugat 13 puncte, 5 recuperări, iar Arturas Valeika a terminat cu 13 puncte, 5 recuperări și 2 pase decisive pentru învingători. Nu mai puțin de 11 jucători au punctat pentru CSM CSU Oradea în acest meci. În replică, Michalis Liapis a avut 17 puncte.
CSM CSU Oradea are 2-1 la general. Roș-albaștrii vor disputa două meciuri în deplasare.
CSM CSU Oradea susține cel de-al 3-lea meci în actuala ediție a Ligii Naționale de baschet masculin și al 2-lea pe teren propriu. Roș-albaștrii întâlnesc o formație nou promovată, Politehnica Iași. Meciul face parte din programul etapei a 3-a în prima fază a sezonului regulat și aduce față în față două echipe cu statut diferit în actualul peisaj al LNBM. Confruntarea are loc sâmbătă (21.10), cu începere de la ora 17:15, la Arena Antonio Alexe. Jocul va fi transmis în direct la DigiSport.
Echipa antrenată de către Cristian Achim pornește cu prima șansă în această confruntare. CSM-ul va încerca să bifeze primul succes în fața propriilor susținători în ediția 2017/18 a Ligii Naționale, după ce în primul meci oficial de pe teren propriu a învins pe Balkan Botevgrad, scor 85-70, în primul tur al FIBA Europe Cup. Oradea a pierdut meciul cu BC CSU Sibiu, din cadrul primei etape a Ligii Naționale, scor 72-73.
CSM-ul va trebui să se descurce și de această dată, inclusiv la următoarele meciuri, cel puțin până la întreruperea campionatului pentru a oferi echipei naționale posibilitatea să-și dispute primele jocuri din campania de calificare la FIBA Basketball World Cup 2019, fără americanul Martin Zeno. El a suferit o accidntare la genunchi în primul meci oficial al sezonului 2017/18. De asemenea, prezența lui Muhamed Pasalic este incertă. Bosniacul se confruntă cu o entorsă la gleznă, urmând a se lua decizia dacă va juca în ziua meciului.
Politehnica Iași susține cel de-al 3-lea joc consecutiv în deplasare în campionat. Moldovenii au disputat primele două meciuri la Craiova și Galați. Pe de altă parte, moldovenii au jucat miercuri (18.10) pimul joc pe teren propriu, în compania Timbei Timișoara. Partida contează pentru Cupa României și a fost adjudecată de ieșeni la diferență de patru puncte.
Echipa moldoveană a operat multe modificări în lotul de jucători față de alcătuirea în care a izbutit să promoveze în primul eșalon. Poli Iași a legitimat mai mulți jucători străini și a încercat să recruteze autohtoni cu care să se poată alinia la startul primului eșalon baschetbalistic al României. Poli Iași a revenit în prim planul baschetului masculin românesc după o absență de cinci ani. Această grupare a retrogradat din Liga Națională la încheierea sezonului competițional 2011/12.
Unul dintre cele mai importante transferuri perfectate de formația antrenată de John Tsirogiannis este gruzinul Giorgi Tsintsadze. Acesta este conducător de joc și are o bogată experiență baschetbalistică la un nivel înalt. El a participat la EuroBasket 2017, unde a bifat două victorii. De asemenea, Tsintsadze a evoluat la cluburi celebre din Europa, incluzând chiar o experiență alături de CSKA Moscova în urmă cu aproximativ 13 ani.
Municipiul Iași a fost și continuă să fie un vector important pentru sportul cu mingea la coș din România. În acest oraș s-au născut și/sau au fost formați o serie impresionantă de jucători importanți de baschet. Între ei se numără și Bogdan Țîbîrnă, unul dintre cei mai vechi compoenți al CSM CSU Oradea.
Programul echipei după acest meci
După acest meci, CSM CSU Oradea va susține două jocuri consecutive în deplasare. Este vorba despre confruntările cu BC Mureș și Phoenix Galați, contând pentru etapele a 4-a și a 5-a. Următorul joc de pe teren propriu se va desfășura pe 11 noiembrie, în compania lui SCM Universitatea Craiova, contând pentru etapa a 6-a.

References: CSM 
 CSM 
 CSM 

CSM 

CSM 
 CSM 
 CSM